KIRJALLINEN KYSYMYS P-2854/00 esittäjä(t): Joan Colom i Naval (PSE) komissiolle. Pohjavettä johtavien kerrostumien saastuminen ja rikkomusmenettely Espanjan kuningaskuntaa vastaan.



Virallinen lehti nro 113 E , 18/04/2001 s. 0194 - 0194



KIRJALLINEN KYSYMYS P-2854/00 esittäjä(t): Joan Colom i Naval (PSE) komissiolle (5. syyskuuta 2000) Aihe: Pohjavettä johtavien kerrostumien saastuminen ja rikkomusmenettely Espanjan kuningaskuntaa vastaan Katalonian autonomian hallinto (autonomian toimeenpaneva elin) ei ole noudattanut Euroopan yhteisöjen tuomioistuimen 1. lokakuuta 1998 antamaa tuomiota asiasta C-71/97. Komissio vastasi 3. toukokuuta 2000 kirjalliseen kysymykseeni E-0738/00(1), joka koski pohjavettä johtavien kerrostumien saastumista Katalonian tietyillä alueilla, erityisesti Baix Empordá y Osonassa. Vastauksessaan komissio totesi, että Espanjaa vastaan on nostettu aihetta koskeva rikkomusmenettely. Voisiko komissio antaa yksityiskohtaiset tiedot tämän menettelyn käynnistämispäivästä, sen tämänhetkisestä vaiheesta ja sitä koskevista ennusteista? (1) EYVL C 53 E, 20.2.2001, s. 21. Margot Wallströmin komission puolesta antama vastaus (9. lokakuuta 2000) Vesien suojelemisesta maataloudesta peräisin olevien nitraattien aiheuttamalta pilaantumiselta 12. joulukuuta 1991 annetun neuvoston direktiivin 91/676/ETY(1) perusteella komissio on käynnistänyt Espanjaa vastaan kaksi rikkomisesta johtuvaa menettelyä, joiden yhteydessä se on nostanut kanteen yhteisön tuomioistuimessa. Yhteisön tuomioistuin antoi Espanjalle 1. lokakuuta 1998 tuomion asiassa C-97/71 direktiivin 91/676/ETY säännösten noudattamatta jättämisestä. Tuomioistuimen toteamat puutteet koskevat pilaantumisalttiiden alueiden nimeämättä jättämistä ja edellä mainitun direktiivin 3 ja 4 artiklassa tarkoitettujen hyvien maatalouskäytäntöjen määräämisen laiminlyöntiä. On korostettava, että tuomion jälkeen Espanja on jo antanut tietoja pilaantumisalttiiden alueiden nimeämisestä koko alueellaan. Se on myös ilmoittanut maataloutta koskevat hyvät menettelytavat. Toiseksi on mainittava, että tuomioistuin on lisäksi antanut Espanjalle tuomion 13. huhtikuuta 2000 asiassa C-274/98, koska Espanja ei ole antanut tietoa pilaantumisalttiita alueita koskevista toimintaohjelmista, jotka ovat pakollisia direktiivin 91/676/ETY 5 artiklan nojalla. Komissio tutkii parhaillaan, noudattavatko Espanjan viranomaiset annettua tuomiota. Lisäksi on korostettava, että komissio on käynnistänyt parlamentin vetoomusvaliokunnalle esitetyn vetoomuksen johdosta Espanjaa vastaan rikkomisesta johtuvan menettelyn, joka koskee nitraattien saastuttamaa juomavettä Osonan alueella Kataloniassa. Vaatimuksen johdosta Espanjan viranomaiset ovat ilmoittaneet komissiolle, että kaikkia alueen kuntia koskeva suunnitelma on hyväksytty ja sitä toteutetaan parhaillaan ongelman ratkaisemiseksi. Komissio toivoo, että mainitut menettelyt auttavat ratkaisemaan parlamentin jäsenen esille tuoman ongelman. Lisäksi komissio toteuttaa kaikki tarvittavat toimenpiteet varmistaakseen, että Espanja nimeää jokaisesta maakunnasta kaikki pilaantumiselle alttiit alueet, joissa maataloudesta peräisin oleva typpi uhkaa makeanveden tai meriveden laatua, ja että se huolehtii toimintaohjelmien nopeasta toteuttamisesta. (1) EYVL L 375, 31.12.1991.